C 214/158
HR
Službeni list Europske unije
16.6.2023.
četvrtak, 19. siječnja 2023.
BE.
budući da rad žena u području malog ribolova predstavlja dodanu vrijednost;
BF.
budući da se sektor malog ribolova sve više natječe s ostalim plavim gospodarskim aktivnostima i s interesima u pogledu obnovljive energije koji utječu na brojne aktivnosti uz obalu, na plažama ili lučkim područjima te bi mogli preuzeti područja koja su prije gotovo isključivo služila za mali ribolov, što bi dovelo do raseljavanja i „otimanja mora i obale”;
BG. budući da je zbog procesa gentrifikacije koji se bilježe u brojnim obalnim područjima u razvoju malim ribarima sve skuplje živjeti u obalnim područjima, zbog čega moraju živjeti dalje od svojeg mjesta rada, pa je njihova djelatnost još teža i nepovoljnija;
BH. budući da povećana usmjerenost EU-a na očuvanje posebno utječe na mali ribolov, a primjer toga je uvođenje zaštićenih morskih područja i njihovih mreža, koja utječu na mali ribolov jer ograničavaju povezane aktivnosti i mobilnost; budući da se učinak na taj segment rijetko uzima u obzir pri oblikovanju tih politika, što je aspekt koji pogoršava činjenica da akteri iz tog segmenta nisu na odgovarajući način uključeni u te procese (30);
BI.
budući da je sektor ribarstva općenito, a osobito mali ribolov, nedovoljno zastupljen pri oblikovanju politika upravljanja ribolovom i politika o upotrebi pomorskog prostora;
BJ.
budući da postoje različite vrste organizacija za ribarstvo, s različitim razinama članstva koje zastupaju mali ribolov: od organizacija proizvođača do, među ostalim, udruženja ribara, udruženja brodovlasnika i zadruga; budući da mnogi mali brodovlasnici nisu povezani ni s jednom organizacijom; budući da su zaposleni u ribarskoj industriji zastupljeni u ribarskim sindikatima; budući da bi sektor trebao sam odlučivati o vlastitom ustroju;
BK.
budući da je raščlanjivanje relevantnih podataka nezadovoljavajuće, što otežava pristup detaljnim informacijama, osobito kad je riječ o malom ribolovu, i otežava analizu, među ostalim u pogledu poduzeća, brodovlasnika, zaposlenih u ribarstvu, plovila i opreme, radnih uvjeta, starosti i spola;
Jačanje malog ribolova duž vrijednosnog lanca, promicanje većih prihoda od ribarstva i pružanje prilika za diversifikaciju prihoda
1. smatra da budućnost malog, obalnog i artizanalnog ribolova ne ovisi samo o dugoročnim i održivim mjerama, već i o neposrednim, smislenim i učinkovitim mjerama za povećanje profitnih marži ribara, među ostalim i većom dodjelom kvota u skladu sa znanstvenim mišljenjima; smatra da je potrebno poboljšati organizacijske i komercijalne kapacitete sektora i privlačnost struke, pružiti osposobljavanje i ciljanu potporu mladima te poboljšati radne uvjete, posebno za uključivanje žena na brodove i u sektor općenito, te ojačati njegov položaj u lancu opskrbe; stoga poziva Komisiju da u bliskoj suradnji s državama članicama uspostavi i provede, u okviru EFPRA-e, mehanizme potpore malom, artizanalnom i obalnom ribolovu kako bi se omogućilo rješavanje specifičnih problema u tom dijelu sektora;
2. vjeruje da je za budućnost malog ribolova potrebno da se u zajedničkoj ribarstvenoj politici prizna njegova posebna priroda i da se postojeći instrumenti prilagode kako bi se zadovoljile potrebe tog sektora;
3. naglašava potrebu za zajedničkom, širom i prikladnijom definicijom malog, artizanalnog i obalnog ribolova; ističe da ta definicija treba biti pragmatična, mjerljiva i jasna; također naglašava da bi definicija trebala proizlaziti iz odgovarajuće procjene, uzimajući u obzir karakteristike i kriterije segmenta malog ribolova povrh duljine plovila, kako bi se definicija malog ribolova na razini EU-a uskladila sa stvarnim stanjem tog segmenta, kao što je to već slučaj s postojećim definicijama uključenima u određene međunarodne konvencije, kao što su Međunarodna komisija za očuvanje atlantskih tuna (ICCAT) ili Opća komisija za ribarstvo Sredozemlja (GFCM);
(30)
vidjeti str.
8. publikacije „Small-Scale Fisheries in Europe: Status, Resilience and Governance” (Mali ribolov u Europi: status, otpornost i upravljanje).